Sletterhage Fyr
Sletterhage Fyr, vinkelfyr på Helgenæs' sydligste punkt, Sletterhage. Det nuværende hvide fyr står næsten på stranden og erstattede i 1894 et tidligere fyr fra 1872 i en nærliggende husgavl. Fyret markerer indsejlingen til Aarhus, idet sejlrenden ved Sletterhage går tæt på kysten, og det er bygget i beton, 16 m højt og har flammehøjden 17 m.o.h. Fyrkarakteren er hvidt lys i 7,5 sek. efterfulgt af 2,5 sek. pause.
Sletterhage Fyr blev automatiseret i 1984. I 2005 blev det af Farvandsdirektoratet solgt til en privatperson, men vedblev at fungere som fyr. Det er i dag tilbage i offentligt eje; selve fyret ejes af Farvandsvæsenet og fyrbygningerne af Naturstyrelsen. For at sikre offentlighedens adgang til bygningerne og for at huse forskellige kulturelle aktiviteter blev foreningen Sletterhage Fyrs Venner stiftet i 2009.
Adresse: Sletterhagevej 56, Helgenæs, 8420 Knebel.